Skolekontaksport ‘onmiddellik gestaak’Argieffoto. Die departement van basiese onderwys het Woensdagoggend aangekondig dat alle kontaksport by skole met onmiddellike inwerkingtreding gestaak word. Dié besluit geld vir laer‑ en hoërskole. Dié besluit is vroeër vanoggend deur die raad van onderwysministers gedurende ’n virtuele vergadering geneem. Volgens die departement mag nie-kontaksportsoorte in dié stadium met oefening voortgaan mits die nodige veiligheidsprotokolle soos sosiale afstand gedurende oefening gehandhaaf word en spelers geen fisieke kontak gedurende oefening met mekaar het nie. Die departement sê in ’n verklaring daar is besluit om kontaksport by skole vir eers te staak nadat skolesport gedurende die laaste week van die eerste kwartaal verskeie Covid-19-uitbrekings in Gauteng tot gevolg gehad het. Virusgevalle is ook tans besig om geleidelik toe te neem. Maroela Media het net verlede week berig nagenoeg 14 skole in die ooste van Pretoria het besluit om etlike buitemuurse aktiwiteite tydelik te staak nadat etlike gevalle van Covid-19 na afloop van sportbyeenkomste aangemeld is. Die departement sê nou dit is duidelik dat kontaksportbyeenkomste steeds bydra tot die verspreiding van Covid-19 ondanks die feit dat die nodige veiligheidsprotokolle gevolg word “soos gelei deur die aanwysings op buitemuurse aktiwiteite en standaardprosedures vir die voorkoming en bestuur van Covid-19 in skole”. Luidens die verklaring sal alle kontaksport by skole opgeskort bly totdat daar geen gevalle wat verband hou met sportaktiwiteite aangemeld word nie.